L’an passât al veve fat un ciert scjas il fat che tai bants pai incentîfs de Regjon tal cjamp de culture (dai events culturâi ae valorizazion de culture umanistiche e sientifiche fintremai ai spetacui e al cine) e fos une clausole a clâr discriminatorie in cont des iniziativis che a vevin la finalitât de valorizazion des lenghis minoritariis e dai progjets «aventi ad oggetto la valorizzazione delle lingue minoritarie».
Magari cussì no, ancje chest an la situazion e je sù par jù compagne. Cun di fat, tai bants dâts fûr cualchi setemane indaûr – a part chel che al tocje lis iniziativis di promozion de culture cinematografiche e dal audiovisîf – al torne un riferiment in negatîf ae valorizazion des lenghis minoritariis, ancje se intune forme mancul perentorie dal an passât, stant che si dîs che «sono esclusi dalla graduatoria i progetti finalizzati ad iniziative aventi ad oggetto in via principale o esclusiva (…) la valorizzazione delle lingue minoritarie», ven a dî che chest finalitât no je cause di esclusion in tiermins assolûts ma si pues vêle iniments dongje di altris che a chês ur vegni dade plui rilevance.
Al pâr di capî che l’intindiment de Regjon al sedi chel di no investî risorsis dôs voltis ta chel stes setôr, ven a stâi – tal câs specific – chel de promozion des lenghis minoritariis. Al jere chest ancje l’an passât, ancje se al vignive presentât intune altre maniere, pardabon discriminatorie e duncje – se o podìn dîlu – avonde stupide.
Daûr di ce che si lei tai bants di chest an, la robe e somee ancje vê mani, propit par vie che no je une esclusion assolude dai progjets cun chê specifiche conotazion “linguistiche”.
Però al è un però. Anzit: a’nd è doi. Di une bande, i bêçs metûts de Regjon a pro de valorizazion des lenghis minoritariis tes ativitâts culturâls o che no son par nuie o che a son une vore pôcs. Di chê altre, chescj bants a fasin indenant chê idee pardabon strambe che e considere che lis ativitâts culturâls e la culture “tout court” a àn di vignî fatis e comunicadis dome par talian, nancje che e fos la lenghe uniche e une lenghe neutre e neutrâl.
Al è evident che nol è cussì, massime te comunitât teritoriâl che e ten dongje il Friûl e Triest. Par chel al sarès stât just e al varès parût bon che tra lis carateristichis domandadis pai progjets e duncje tra i criteris pe lôr valutazion, inte sezion che e tocje la atribuzion dai ponts a pro de concession dal finanziament, al fos stât metût un riferiment al ûs des lenghis furlane, slovene e todescje, cu la prevision di un premi par cui che al varès presentât progjets fats e comunicâts ancje tes lenghis minoritariis che a son feveladis inte regjon. Invezit, nuie di nuie.
Cemût che o savìn ancje masse ben, il piês nol à limits. Cussì chei altris bants regjonâi, ancjemò plui resints, che a tocjin ricercjis e events e manifestazions in cont de Prime vuere mondiâi a àn un riferiment positîf aes lenghis dopradis te realizazion e te comunicazion des iniziativis, ma chel al cuvierç dome il talian e lis lenghis forestis. E se in cheste maniere il sloven e il todesc a rivin a jentrâ dentri, il furlan al reste fûr, simpri che no si rivi a calcolâlu tant che lenghe foreste, daûr de sô difusion in ducj i puescj là che a son emigrâts i furlans e là che e je int di divignince furlane che lu dopre ancjemò…
In pocjis peraulis la Regjon si compuarte compagn – o piês? – dal vescul di Udin di in chê volte, Anastasio Rossi, che tal 1915 te sô diocesi al veve fat diviet ai predis di predicjâ par furlan e par sloven…
Mancul mâl che l’inovâl de jentrade in vuere dal Ream di Italie al verès di jessi la ocasion par promovi une culture di pâs e di rispiet pe diversitât!!!
La robe e lasse ancjemò plui scaturîts parcè che il dut al salte fûr pôcs dîs dopo che la presidente de Regjon e doi assessôrs de sô zonte – e a àn fat dome che ben – a àn ricuardât al viceministri dal interni Bubbico che si à di meti in vore, di plui e miôr, la normative di tutele des minorancis linguistichis, propit cun riferiment ae lenghe furlane.
E pôcs dîs dopo dal discors, infogât inte forme e coret inte sostance, che il sindic di Udin al à fat in ocasion des celebrazions dai 25 di Avrîl, cuant che al à ancje ricuardât, par furlan, che «propit la tutele des minorancis linguistichis e je un dai principis di fonde de Costituzion de Republiche taliane, nassude de Resistence» e che «chest pinsîr di libertât civîl al à di compagnânus ogni moment che o doprìn la lenghe furlane e, juste par chel, al à ancje di sburtânus a doprâ il furlan in dutis lis ocasions».
Al vignarès di dî: «errare humanum est, perseverare diabolicum».
No lu scrivìn par latin par câs, ma parcè che nus ven un dubi: no saraial che tancj di lôr, te burocrazie e te politiche di chenti, plui che volê fâ memorie vive ogni dì dal inovâl de Liberazion dal nazifassisim, a vedin miôr ricuardâ la date dai 21 di Avrîl e duncje tornâ a meti in vore i principis di cui che al veve tornât a cjapâ sù chê date par memoreâ «il Natale di Roma»?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn